《声声慢 为冰蚕阁主写怨》
清代·姚燮

壶唾生红，镜眉换碧，那堪凄病逢秋。须盼人归，捲帘独倚高楼。

天边去帆无数，送离鸿、不送还鸥。斜日晚，惹烟芜凉气，暗狎琼钩。

最怕湘涛夜梦，有露苔蛩语，絮近窗篝。柳已凋零，花还说甚娇柔。

三更渐知凉紧，雨潇潇、风更飕飕。难睡妥，枕底鬟、罗袂半兜。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。